**DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU**

2020 m. sausio 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 patvirtintu Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašu, Rokiškio rajono savivaldybės taryba n u s p r e n d ž i a:

1. Leisti išnuomoti viešo konkurso būdu 5 (penkeriems) metams Rokiškio rajono savivaldybei nuosavybės teise priklausantį nekilnojamąjį turtą:

* 1. 220,74 kv. m bendro ploto patalpas (pažymėtas Nr. 3-61 – 3-73, 3-101, R-89, R-182, 20/100 dalių patalpų Nr. R-88, R-85, R-87, R-91 ir 36/1000 dalis patalpos Nr. 3-55, ), esančias gydymo paskirties pastate V. Lašo g. 3, Rokiškio m. (pastato unikalus Nr. 7398-8030-2018, bendras pastato plotas 12111,24 kv. m), ir nustatyti turto naudojimo paskirtį – hemodializės paslaugų ir gydymo įstaigų veiklai, bei pradinę 1 kv. m nuomos kainą – 2,40 Eur per mėnesį.
  2. 33,36 kv. m bendro ploto patalpas (pažymėtas Nr. 102 ir Nr. 103), esančias administracinės paskirties pastate Respublikos g. 94, Rokiškio m. (unikalus Nr. 7397-3001-8018, bendras pastato plotas 3766,79 kv. m), ir nustatyti naudojimo paskirtį – administracinė bei pradinę 1 kv. m nuomos kainą – 2,60 Eur per mėnesį.
  3. 23,92 kv. m bendro ploto patalpas (pažymėtas Nr. 104), esančias administracinės paskirties pastate Respublikos g. 94, Rokiškio m. (unikalus Nr. 7397-3001-8018, bendras pastato plotas 3766,79 kv. m), ir nustatyti naudojimo paskirtį – administracinė bei pradinę 1 kv. m nuomos kainą – 2,60 Eur per mėnesį.

1. Pritarti savivaldybės turto, išdėstyto 1 punkte, nuomos sutarčių projektams (pridedama).

3. Įgalioti Rokiškio rajono savivaldybės administracijos direktorių organizuoti šio sprendimo 1 punkte nurodyto turto viešus nuomos konkursus ir pasirašyti su konkurso nugalėtoju turto nuomos sutartį bei perdavimo ir priėmimo aktus.

4. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU“ AIŠKINAMASIS RAŠTAS**

2020-01-16

Rokiškis

**Parengto sprendimo projekto tikslai ir uždaviniai.**

Leisti išnuomoti viešo konkurso būdu 5 (penkeriems) metams Rokiškio rajono savivaldybei nuosavybės teise priklausančias negyvenamąsias patalpas.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 patvirtintas Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašas, Rokiškio rajono savivaldybės tarybos 2019 m. balandžio 26 d. sprendimu Nr. TS-109 patvirtintas Rokiškio rajono savivaldybės vardu sudaromų sutarčių pasirašymo tvarkos aprašas.

**Sprendimo projekto esmė.**

VšĮ Rokiškio rajono ligoninės panaudos pagrindais valdomame gydymo paskirties pastate, esančiame V. Lašo g. 3, Rokiškio m., nuo 2006-02-01 buvo nuomojamos 214,36 kv. m bendro ploto patalpos skirtos hemodializės paslaugoms ir gydytojo nefrologo konsultacijoms teikti. Šios paslaugos labai svarbios Rokiškio rajono gyventojams, todėl siūloma leisti organizuoti viešą savivaldybės turto nuomos konkursą ir numatyti patalpų naudojimo paskirtį – hemodializės paslaugų ir gydymo įstaigų veiklai bei nustatyti pradinį nuompinigių dydį 2,40 Eur/mėn. už 1 kv. m. VšĮ Rokiškio rajono ligoninė neprieštarauja, kad minėtas turtas būtų išnuomojamas.

Rokiškio rajono savivaldybės administraciniame pastate, esančiame Respublikos g. 94, Rokiškio m., patalpos Nr. 102, Nr. 103 ir Nr. 104 nuo 2006 m. buvo nuomojamos Rokiškio rajono ūkininkų sąjungai bei Rokiškio kredito unijai (reorganizuota į Anykščių kredito uniją). Siūloma leisti išnuomoti šias patalpas, nustatyti naudojimo paskirtį – administracinė bei nustatyti pradinį nuompinigių dydį 2,60 Eur/mėn. už 1 kv. m.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (aktuali redakcija) 15 straipsnio 5 punkte nustatyta, kad savivaldybės ilgalaikis materialusis turtas gali būti išnuomotas ne ilgesniam kaip 10 metų laikotarpiui, įskaitant nuomos termino pratęsimą. Sprendimo projekte minimas savivaldybės turtas buvo išnuomotas 2006 m., todėl nėra galimybės pratęsti savivaldybės turto nuomos sutarčių ir siūloma leisti išnuomoti savivaldybės turtą viešo konkurso būdu.

Sutikus leisti išnuomoti patalpas bus sudaryta galimybė teikti paslaugas rajono gyventojams patogioje vietoje, taip pat bus užtikrintas efektyvus savivaldybei nuosavybės teise priklausančio turto panaudojimas bei įplaukos į savivaldybės biudžetą.

Preliminarios savivaldybės turto nuomos sutartys šiuo sprendimu teikiamos Savivaldybės tarybai pritarti.

**Galimos pasekmės, priėmus siūlomą tarybos sprendimo projektą:**

**teigiamos** – efektyvus savivaldybės turto naudojimas, įplaukos į savivaldybės biudžetą;

**neigiamos** – nebus.

**Kokia sprendimo nauda Rokiškio rajono gyventojams.**

Paslaugos rajono gyventojams teikiamos patogioje vietoje, rajono ligoninėje bei savivaldybės administraciniame pastate.

**Finansavimo šaltiniai ir lėšų poreikis**.

Sprendimo įgyvendinimui reikalingos biudžeto lėšos (viešo konkurso paskelbimas vietos spaudoje) vidutiniškai 30 Eur.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė